Ons staan nie stil nie: ‘n ToekomsberaadMeer as 2000 mense het die Solidariteit Beweging se krisisberaad in Mei by die Voortrekkermonument in Pretoria bygewoon. daar is mense van regoor die land, selfs so ver as Namibië (Stampriet). Foto: Argief. Johan Schoeman Op 5 Mei 2015 het ŉ historiese gebeurtenis by die Voortrekkermonument plaasgevind. Op daardie dag het die Solidariteit Beweging ‘n Krisisberaad gehou en gesprek is gevoer is oor ŉ wye spektrum om die nasionale krisis in Suid-Afrika te bespreek; ŉ krisis wat spruit uit swak, ondoeltreffende en onverantwoordelike regering. Gebeure in die land sedert daardie datum het die krisis net verder belig. Afgevaardigdes van verskeie Afrikaanse organisasies en individue het saam gesels en gedink oor moontlike oplossings vir ŉ wye verskeidenheid uitdagings wat die Afrikaner en die Afrikaanse gemeenskap raak. Verskeie mosies is aanvaar, maar, nog meer belangrik, daar is ook besluit om die gedagtes te omskep in praktiese, uitvoerbare planne ten einde ‘nie stil te staan en dalk uitgevee te word nie’, om een van die sprekers by die beraad effens te parafraseer. Dit is natuurlik nie ŉ maklike taak nie, maar met ŉ dinamiese span aan die stuur kan vordering nou reeds gesien word. Instellings van die Solidariteit Beweging is tans besig om nie net hul beplanning vir die volgende vyf jaar af te rond nie, maar ook om te beplan om die uitdagings wat by die beraad bespreek is, die hoof te bied. Daar word beplan om op 10 Oktober vanjaar ŉ verdere beraad te hou; ŉ Toekomsberaad waar praktiese voorstelle en planne voorgelê en bespreek sal word. Om dit reg te kry is ŉ hele aantal projekspanne saamgestel wat reeds met hul werksaamhede in dié verband begin het. Hierdie projekspanne sal ruim gebruik maak van kundiges (plaaslik en internasionaal) om hulle te help met die formulering van duidelike, volhoubare en verantwoordelike planne om uitdagings wat onder andere verband hou met erfenisbewaring, goeie regering, onderwys en opleiding, werk, die beskerming van eiendomsreg, veiligheidskwessies, Afrikaans as taal en owerheidskakeling die hoof te bied. Hierdie beplanning geskied teen die agtergrond van beginsels wat graag wil verseker dat Afrikaners vry, veilig en voorspoedig kan wees tot hul eie en die hele Suid-Afrika se voordeel. Geleentheid sal gebied word om, behalwe vir die insette van die publiek wat reeds ontvang is tydens bogenoemde Krisisberaad wat ook nou verwerk word, weer aan die proses deel te neem en kommentaar te lewer. Maar nog belangriker, om ook die beplande Toekomsberaad by te woon waar verder saam gedink, beplan en gedoen kan word. Die bekende skrywer Hennie Aucamp het eenkeer gesê dat stilte ook ŉ vorm van applous is – miskien die hardste. Wat nodig is, is mense wat nie stil is nie, maar doen. Hou dus hierdie en ander gespreksruimtes binne Solidariteit dop en sorg dat jy nie stilbly nie!